SPOROČILO ZA JAVNOST

**SBC – Klub slovenskih podjetnikov z Rdečo žogo za otroke v Ukrajini**

**Ljubljana, 2. junij 2022 – SBC – Klub slovenskih podjetnikov je preko dobrodelne organizacije Rdeča žoga zbral 100 tisoč evrov pomoči za otroke v Ukrajini. Zbrana sredstva bomo v obliki najnujnejših življenjskih potrebščin s pomočjo humanitarnega konvoja dostavili v kraj Mukhacevo v zahodni Ukrajini. Od tam bo pomoč dosegla neposredno tiste, ki so pomoči najbolj potrebni – otroke. SBC in Rdeča žoga obenem nadaljujeta dobrodelno zbiranje sredstev za otroke v Ukrajini. 10. junija v sodelovanju z medijem Radio 1 začenjata poziv in vabilo poslušalcem, da skupaj s podjetniki iz SBC nesebično pomagajo otrokom, največji žrtvi tragičnega dogajanja v srcu Evrope.**

SBC – Klub slovenskih podjetnikov preko dobrodelne organizacije Rdeča žoga, ki je del kluba, zbira pomoč za otroke – žrtve vojne v Ukrajini. Doslej smo zbrali 101.000 EUR. Še posebej pomembno se nam zdi, da bomo pomoč nudili v trenutku, ko je vojna po večini zapustila naslovnice slovenskih pa tudi svetovnih medijev, trpljenje številnih v Ukrajini pa se nadaljuje. Pomoč je danes še veliko bolj potrebna kot na začetku invazije.

˝Kot članica SBC - Kluba slovenskih podjetnikov sem izjemno hvaležna vsem, ki so darovali sredstva za pomoč otrokom. V klubu nismo le podjetniki – v prvi fazi smo ljudje - starši, sestre, žene, otroci. In ko misel preide na dejstvo, da se vojna dogaja na evropskih tleh, tako blizu - je edino pomoč odgovorno ravnanje,˝ poudarja **Katarina Ložar**, članica SBC (podjetje Vizija Računovodstvo).

SBC in Rdeča žoga bosta nadaljevala z zbiranjem sredstev za otroke v Ukrajini. Z 10. junijem začenjamo s pozivom poslušalcem Radia 1, da skupaj s podjetniki iz SBC nesebično pomagajo največji žrtvi vojne, otrokom.

Naša akcija tudi v sodelovanju s Slovensko karitas se bo nadaljevala tako, da bomo s pomočjo SBC humanitarnega konvoja otrokom v Ukrajini zagotovili najnujnejše življenjske potrebščine. Ciljna destinacija humanitarnega konvoja Rdeče žoge, ki je del SBC – Kluba slovenskih podjetnikov, je kraj Mukachevo v zahodni Ukrajini. Od tam bo pomoč dosegla neposredno otroke, ki potrebujejo najnujnejše življenjske potrebščine.

V Rdeči žogi se vsem zahvaljujemo za nesebično pomoč najbolj ranljivim.